Hos pattedyrenes tidlige forfedre, de pattedyrliknende krypdyrene var hjernenekassa åpen på hver side for å gi plass til tyggemusklene. Hjernen var forholdsvis liten og var godt dekket av muskler og andre strukturer. Først ved utviklingen av mer avanserte former (therapsider) vokste hjerne til en slik størrelse at det favoriserte en lukking av hjernekassa. Åpningen i kraniet ble drastisk modifisert av tilstøtende knokler som vokste slik at den i dag ikke lenger er synlig. Disse knoklene var delvis tinningbeinet som ligger rundt og over hvert øre, delvis kilebeinet som ligger bak hvert øye og nedre utløpere av pannebeinet og issebeinet.